– Men det Erik Sande har fått utarbeidet er ikke sammenlignbart med det vi skal bygge her. Vi har sagt at vi skal finne den beste mulige løsningen, sier Skansen.

Han mener at arkitekt Eilif Broder Lund sin skisse av en fremtidig Bybane-tunnel mellom Det Hanseatiske hotell og Kjøttbasaren ikke viser et virkelig utfall.

– Men Broder Lund sier at denne, i motsetning til Multiconsult sin tunnel, er rett dimensjonert?

– De tar litt vel hardt i, og jeg har invitert Erik Sande til et møte for å diskutere dette. Jeg synes formen de bruker er litt feil, men jeg forstår at de har et ønske om å verne sine interesser, svarer Skansen.

FOR BRED, MEN PASSE HØY

Skansen mener tunnelen Broder Lund har tegnet (se bildet øverst i saken) er unødvendig bred med sine 15 meter. Det er ideell sporbredde, men det går an å gjøre det smalere, sier Skansen.

En ting, må han medgi, virker å være rett, og det er høyden.

Skal man legge en tunnel inn i dette området må man først en meter opp før man kan gå ned. Det betyr at Rosenkrantzgaten må stenges fordi tunnelloverdekningen blir høyere enn gatenivå.

– Dette viser et hull med to spor som er for brede. Men i denne prosessen har det dukket opp flere ideer. Man kan ha én tunnel med ett spor og veksling utenfor og i fjell. Man kan ha to tunneller, en på hver side av Kjøttbasaren. Dette er ideer som skal utredes, og nå kan vi ikke avvise noen av dem, sier Skansen.

Erik Sande sa til BA at uansett hvordan man sminket på en tunnel i dette området, vil det ikke bli bra.

– Tror du dette blir flott?

– Det kan sikkert bli veldig bra, og folk må se at ting må endre seg, svarer Skansen.

– Men hvordan blir det da?

– Det vet vi ikke. Vi har helt bevisst sagt at det er i dette området det blir lagt inn, uten å være mer tydelige, og vi er forsikret om at det lar seg gjøre. Vi vet det blir komplisert, men vi skal klare det.

HÅPER PÅ AP

Hele onsdag satt Skansen i møte med Arbeiderpartiet for å forhandle om Bybane-traseen til Åsane. De vil ha et bredt flertall om innslaget ved Kjøttbasaren. Dette for å sikre at vedtaket står seg politisk i lang tid, og det styrker dessuten muligheten for gjennomslag hos statlige myndigheter.

Høyre og Frp har, som BA skrev dagen da byrådet la frem saken med seg KrF tross at Filp Rygg gikk av som byråd på grunn av saken.

Skansen reagerer skarpt på at KrF får kritikk for å være «ryggeløse» ettersom de støtter byrådet subsidiært i en sak som medførte at deres egen byråd trakk seg.

– Det var ingen andre enn Filip Rygg som la frem en tunnel ved Kjøttbasaren som et alternativ. Grunnen til at han gikk av, var at han ikke fikk med seg en regulering av Bybanen langs Bryggen samtidig. Dette handlerom hans måte å håndtere denne prosessen på. KrF i bystyret har ikke bundet seg så mye til masten som han gjorde, sier Skansen.